Polisieman skiet vriendin, pleeg selfmoordŉ Polisie konstabel het Maandagoggend sy vriendin by die Moot-polisiekantoor in Pretoria geskiet voor hy selfmoord gepleeg het. ŉ Polisiewoordvoerder, lt. kol. Tshisikhawe Ndou, sê die 25-jarige konstabel het sy vriendin omstreeks 7:00 Maandagoggend doodgeskiet nadat hy nagskof gewerk het. “Ander polisiebeamptes het hom probeer oortuig om kalm te raak, maar hy het geweier en sy vuurwapen uitgeruk. Hy het die vrou verskeie kere geskiet voor hy selfmoord gepleeg het.” Hy is op die toneel dood verklaar. Sy vriendin is na ŉ nabygeleë hospitaal gehaas waar sy met haar aankoms dood verklaar is. “Die paartjie het glo ŉ uitval gehad voor die skietery,” sê Ndou. Die polisie ondersoek die saak.